จัดหางานเชียงใหม่ เตือนคนหางานระวังภัยนายหน้าเถื่อน  อ้างมีที่พักให้ รายได้ดี
นางฐิติมา นราพงศ์ จัดหางานจังหวัดเชียงใหม่ เปิดเผยว่า จากข้อมูลของกองทะเบียนจัดหางานกลางและคุ้มครองคนหางาน กรมการจัดหางาน ตั้งแต่เดือนตุลาคม 2563 - มกราคม 2564 มีคนหางานร้องทุกข์กับกรมการจัดหางานทั้งสิ้น 129 ราย ในจำนวนนี้มีกรณีถูกสาย/นายหน้าเถื่อนหลอกลวงถึง 124 ราย ซึ่งเจ้าหน้าที่ได้ให้ความช่วยเหลือในการรับเรื่องร้องทุกข์และแจ้งความดำเนินคดีแล้วทั้งสิ้น โดยประเทศที่คนหางานถูกหลอกลวงไปทำงานมากที่สุด 5 อันดับแรก ได้แก่ เกาหลีใต้ สหรัฐอาหรับเอมิเรตส์ ญี่ปุ่น โรมาเนีย และบาร์เรน ส่วนตำแหน่งงานที่สาย/นายหน้าเถื่อน มักใช้ประกาศรับสมัคร ได้แก่ งานโรงงาน งานสวน/งานเก็บผลไม้ งานนวด งานร้านอาหารและช่างเชื่อม ซึ่งส่วนใหญ่จะเป็นการชักชวนผ่านทางสื่อสังคมออนไลน์ โดยอ้างว่ามีที่พักให้ มีรายได้ดี เป็นต้นสำนักงานจัดหางานจังหวัดเชียงใหม่ ขอย้ำว่าการโฆษณาจัดหางานโดยไม่ได้รับอนุญาตจากกรมการจัดหางาน จะมีความผิด ต้องระวางโทษจำคุกไม่เกิน 3 ปี หรือปรับไม่เกิน 60,000 บาท หรือทั้งจำทั้งปรับ และผู้ใดหลอกลวงผู้อื่นว่าสามารถหางาน หรือส่งไปฝึกงานในต่างประเทศได้ โดยการหลอกลวงดังกล่าว และได้ไปซึ่งเงินหรือทรัพย์สินหรือประโยชน์อื่นใดจากผู้ถูกหลอกลวง ต้องระวางโทษจำคุก 3-10 ปี หรือปรับตั้งแต่ 60,000 - 200,000 บาท หรือทั้งจำทั้งปรับ ขอให้คนหางานที่ต้องการเดินทางไปทำงานต่างประเทศ อย่าได้หลงเชื่อข้อความโฆษณาทางสื่อโซเชียลมีเดียและขอให้ตรวจสอบข้อมูลตำแหน่งงาน ลักษณะงาน ตลอดจนประเทศที่จะไปจากเจ้าหน้าที่ของกรมการจัดหางาน ก่อนตัดสินใจจ่ายเงินหรือโอนเงินให้กับผู้ใดหากต้องการตรวจสอบว่า บริษัทจัดหางานที่ประกาศรับสมัครไปทำงานต่างประเทศนั้นได้รับอนุญาตจริงหรือไม่ สามารถตรวจสอบได้ที่เว็บไซต์ของกองทะเบียนจัดหางานกลางและคุ้มครองคนหางาน www.doe.go.th/ipd ซึ่งขณะนี้มีบริษัทจัดหางานที่ได้รับอนุญาตทั้งสิ้น จำนวน 127 บริษัท สอบถามรายละเอียดเพิ่มเติมได้ที่ งานจัดหางานต่างประเทศ สำนักงานจัดหางานจังหวัดเชียงใหม่ สาขาย่อย (ศูนย์สินค้าเกษตรภาคเหนือจังหวัดเชียงใหม่) โทร. 0 5311 2911 - 4 ทุกวันเวลาราชการ